སྤྱི་ཟླ་དྲུག་པའི་ནང་བལ་བོད་ཚོང་སྒོ་འབྱེད།དེ་དུས་ས་མཚམས་ཕྱོགས་གཉིས་ཀྱི་ཡུལ་ཚོ་ཁག་གི་དབར་བརྡ་ཡིག་སྐྱེལ་རེས་ཀྱིས་ཚོང་དུས་འདེབས།བོད་ཀྱི་འབྲོང་པ་རྫོང་དང་དོལ་པོའི་བར་ན་ལ་སྟོད་ཚོང་ར་དང་ལ་སྨད་ཚོང་ར་ཞེས་ཚོང་འདུས་ས་ཚིགས་གཉིས་ཡོད།ལོ་ལྟར་དེ་གཉིས་སུ་ཉིན་བཅོ་ལྔའམ་ཉི་ཤུ་ཙམ་གྱི་རིང་ས་མཚམས་ཀྱི་རྒྱལ་སྒོ་འབྱེད།རྒྱ་བོད་ཚོང་པ་ཚོས་ཐང་སྟོང་དུ་སྒར་བཏབ་སྟེ་ཚོང་ཟོག་སྣ་ཚོགས་བཤམས་ནས་སྒུགདོལ་བོ་བ་རྣམས་རྟ་དྲེལ་དང་མཛོ་གཡག་ཁྱུ་འདེད་བྱས་ཏེ་ཚོང་ལ་འགྲོ།ལ་ཤས་ཀྱིས་ར་ལུག་ཀྱང་ཁེལ་མར་འདེད།ཉིན་གྲངས་གཉིས་སམ་གསུམ་མམ།ཡུལ་གྲོང་ལ་ལ་ནས་ཉིན་གྲངས་བདུན་ཡན་འགྲུལ་བཞུད་བྱེད་དགོས།ཚུར་ལོག་དུས་ཀྱང་དེ་ཙམ་མོ།།འདི་ནི་ལོ་གཅིག་གི་མཁོ་དངོས་ཡོངས་རྫོགས་བསྒྲུབ་པའི་གོ་སྐབས་ཡག་ཤོས་ཡིན་ཏེ།དུས་ཚོད་འདི་ཡོལ་ན།བོད་ལ་ས་མཚམས་ཀྱིས་མི་ཐར།མོན་ཐང་ལ་ལམ་ཐག་གིས་སྙོབས་དཀའ།དེ་བས་ཚོང་ཟོག་རྙེད་རྒྱུ་ནི་ལས་སླ་བོ་ཞིག་གཏན་ནས་མིན།རྙེད་ཀྱང་རིན་གོང་ལྡེབ་ལྔའམ་དྲུག་ཙམ་འཕེར་འགྲོ།